كوطّا (ب لّاتينية Cotta) هيّا قرية مورية صغيرة تّبنات ف لقرن لّول لميلادي ف عهد سّيطرة د رّومان علا شّمال د لمغريب (مورا 40 ميلادية) حدا طانجا ف لإقليم د موريطانية طّنجية، باش تخدم سيرتو كا ؤزين د لݣاروم (نوع ديال صّوص كان متداول بزاف ف لعصور لقديمة). لقرية ف لغالب تهجرات ف لقرن تّالت لميلادي. لهديم ديالها كاين دابا علا لاكوط لأطلسية د لمغريب شي كيلوميطرات من كاپ سپارطيل، ؤ تّلقاو فيه معمل ديال لݣاروم، معصرة د زّيتون، معبد، ڤيلا ؤ حمامات. كوطّا تبنات مورا ما حتلو رّومان مملكة موريطانية ؤ قسموها ل أقاليم تابعة ليهوم، كيما بناو معامل خرين علا جّوايه لغربية د لبحر دّخلاني ف شمال إفريقيا ؤ إيبيريا، باش يستاغلو لخيرات د لبحر. تدارت كوطّا باش يكون عندها كتيفا داتي، كيما كيدل علا هادشي لوجود ديال أراضي فلاحية حداها. ف 1965، لعولاما د لاركولوجيا ميشيل پونسيش ؤ ميكيل طاراديل دارو تنقيب أركيولوجي ف لموضع. كوطّا هيا لموضع لاركيولوجي لّي تعمقو فيه لعولاما ف لبحت كتر من أي واحد أخور ف موريطانية طّنجية. لأتار ديالو ماكاتختالفش بزاف علا لي تلقاو ف مواضع مشابهين (ديال لإنتاج د لݣاروم) ف ليكسوس ف لمغريب ؤلا بايلو كلاوديا ف سپانيا.